Η **Νακ(χ)όν Ρατσασίμα** (ταϊλ. นครราชสีมา), γνωστή στην καθημερινή ομιλία ως **Κοράτ** (โคราช, μια σύντμηση του ονόματός της), είναι μία από τις 4 μείζονες πόλεις του Ισάν, στην Ταϊλάνδη. Η πόλη είναι έδρα ομώνυμης επαρχίας και βρίσκεται στο κέντρο της ομώνυμης μητροπολιτικής περιοχής.

Γεωγραφία
---------

Η Νακόν Ρατσασίμα βρίσκεται στο δυτικό άκρο του χαμηλού Υψιπέδου Χοράτ. Κάποτε ήταν συνοριακή πόλη, μεταξύ των βασιλείων του Λάος και του Σιάμ (Ταϊλάνδη). Αποτελεί ακόμη και σήμερα την πύλη προς το λαοτόφωνο Ισάν. Το κέντρο της πόλεως βρίσκεται σε γεωγραφικές συντεταγμένες πλάτος 14°58΄50΄΄ Βόρειο και μήκος 102°06΄00΄΄ Ανατολικό, και σε υψόμετρο περί τα 190 μέτρα πάνω από την επιφάνεια της θάλασσας, από την οποία απέχει 200 χιλιόμετρα σε ευθεία γραμμή. Το 2011 ο δήμος της Κοράτ, που έχει έκταση μόλις 37,5 τετραγωνικά χιλιόμετρα, είχε πληθυσμό 166.217 κατοίκους, ενώ η μητροπολιτική περιοχή της είχε πληθυσμό 444.023 κατοίκους.

Ετυμολογία
----------

Αρχαιολογικές ενδείξεις υποδεικνύουν ότι στο διαμέρισμα Σουνγκ Νοέν, 32 χιλιόμετρα δυτικά της σημερινής Νακόν Ρατσασίμα (Κοράτ) υπήρχαν δύο μικρές πόλεις, η *Σεμά* και η *Κορακαπούρα* (η λέξη της γλώσσας Πάλι *púra*, η σανσκριτική *puri* και η ταϊλανδική *buri* έχουν όλες την ίδια ρίζα και τη σημασία «πόλη με τείχη»). Το δεύτερο όνομα συντμήθηκε σε *Νακόν Ρατς*, υπό την παρετυμολογική έλξη της λέξεως *nakhon* (από τη σανσκριτική *nagara* = «πόλη») και της λέξως *raj* = «ηγεμόνας». Η πλήρης σημερινή ονομασία της πόλεως προέρχεται από πρόσθεση των όρων *Νακόν Ρατς* και *Σεμά*.

Η ονομασία Κοράτ είναι σύντμηση του αρχαίου ονόματος της πόλεως στη γλώσσα Χμερ: ***Ανκόρ Ρατς***.

Ιστορία
-------

Το άγαλμα της Σουραναρή στο κέντρο της πόλεως
Η πύλη Για-Μο
Πριν από τον 14ο αιώνα η περιοχή της Νακόν Ρατσασίμα βρισκόταν υπό την επικυριαρχία της Αυτοκρατορίας των Χμερ Η πόλη Φιμάι στα βορεια ήταν πιθανώς τότε αρκετά πιο σημαντική.

Τον 17ο αιώνα ο βασιλιας Ναράι του Αγιουτάγια διέταξε να χτιστεί μια νέα πόλη στην περιοχή, ώστε να χρησιμεύσει ως ένα προπύργιο στα βορειοανατολικό άκρο του βασιλείου του. Η Νακόν Ρατσασίμα ή Κοράτ αναφέρεται από τότε και ύστερα, στα σιαμέζικα χρονικά και νομικά έγγραφα, ως πόλη «δευτέρας τάξεως» του Βασιλείου Αγιουτάγια, που τη διοικούσε βασιλικός κληρονομικός κυβερνήτης.

Μετά το τέλος του Βασιλείου Αγιουτάγια με την καταστροφή του από τους Βιρμανούς το 1767, ένας γιος του βασιλιά Μπορομακότ προσπάθησε να κυριαρχήσει στην περιοχή, με έδρα τη Φιμάι, αλλά δύο στρατηγοί του βασιλιά Τακσίν τον νίκησαν και ο πρίγκιπας εκτελέστηκε το 1768. Αργότερα η Κοράτ έγινε στρατηγικό προπύργιο του βασιλιά Ράμα Α΄ προς την πλευρά του Λάος και του Κράτους των Χμερ.

Το 1826 ο βασιλιάς του Βιεντιάν Τσάο Ανουβόνγκ, πιστεύοντας ότι το Σιάμ ήταν εξασθενημένο, επιτέθηκε στην Κοράτ στη Λαοτιανή Εξέγερση κατά της επικυριαρχίας του Σιαμέζου βασιλιά Ράμα Γ΄. Η Ταό Σουραναρή (γνωστή ως «Κυρία Μο»), η σύζυγος του τότε υποδιοικητή της πόλεως, θεωρείται ότι απελευθέρωσε την πόλη από τον στρατό του Ανουβόνγκ. Το παλαιό τείχος της σημερινής πόλεως στα ανατολικά του κέντρου σχεδιάσθηκε και κατασκευάσθηκε από έναν Γάλλο μηχανικό, τον ίδιο που πιστεύεται ότι έκτισε το Ανάκτορο του Λοπμπούρι. Το γαλλικό σχέδιο είναι εμφανές στο σύστημα των τάφρων που περιβάλλει το κέντρο της Κοράτ.

Η Νακόν Ρατσασίμα συνέχισε να αποτελεί σημαντικό πολιτικό και οικονομικό κέντρο στη βορειοανατολική περιοχή κατά τις διοικητικές μεταρρυθμίσεις των Μοντόν στα τέλη του 19ου αιώνα. Τον Νοέμβριο του 1900 οι Βασιλικοί Κρατικοί Σιδηρόδρομοι του Σιάμ εγκαινίασαν τη Γραμμή Νακόν Ρατσασίμα, που συνέδεσε την Μπανγκόκ με την πόλη.

Τον Οκτώβριο του 1933, μετά την Επανάσταση του 1932 που κατάργησε την απόλυτη μοναρχία, η πόλη κατέστη το αρχηγείο της Εξεγέρσεως του Μποβοραντέτ, μιας αποτυχημένης απόπειρας ενάντια στη νέα κυβέρνηση της Μπανγκόκ.

Από το 1962 έως το 1976, κατά τη διάρκεια του Πολέμου του Βιετνάμ, η Βάση της Βασιλικής Ταϊλανδικής Πολεμικής Αεροπορίας στην Κοράτ φιλοξένησε, εκτός της ενισχυμένης παρουσίας της Ταϊλανδικής Πολεμικής Αεροπορίας, μονάδες της Πολεμικής Αεροπορίας των ΗΠΑ, καθώς και μία μονάδα της πολεμικής αεροπορίας της Νέας Ζηλανδίας (RNZAF). Κατά τη δεκαετία του 1980 το αεροδρόμιο της βάσης λειτούργησε και ως ο πολιτικός αερολιμένας για την πόλη, κάτι που έληξε με τα εγκαίνια του Αεροδρομίου της Νακόν Ρατσασίμα στις αρχές της δεκαετίας του 1990.

Στις 13 Αυγούστου 1993, η χειρότερη καταστροφή σε ξενοδοχείο στην ιστορία της Ταϊλάνδης έλαβε χώρα στη Νακόν Ρατσασίμα, με την κατάρρευση του Royal Plaza Hotel, που σκότωσε 137 ανθρώπους και τραυμάτισε 227 άλλους.

Στις 8 και 9 Φεβρουαρίου 2020, η πόλη συγκέντρωσε και πάλι την αρνητική δημοσιότητα των παγκόσμιων μέσων ενημερώσεως, με τη χειρότερη μαζική δολοφονία από μεμονωμένο δράστη στην ιστορία της, που συνέβη όταν ένας ελεύθερος σκοπευτής του στρατού (και εκπαιδευτής σκοπευτών) πυροβόλησε και σκότωσε 29 ανθρώπους και τραυμάτισε 58 άλλους, κυρίως στο μεγάλο εμπορικό κέντρο «Terminal 21», προτού σκοτωθεί και αυτός από αστυνομικούς.

Η Κοράτ από την οροφή του Νοσοκομείου «Φορτ Σουραναρή»

Κλίμα
-----

Η Νακόν Ρατσασίμα έχει κλίμα τροπικής σαβάνας (*Aw* στην Κλιματική ταξινόμηση Κέππεν), με τις περισσότερες βροχές να πέφτουν από τον Ιούνιο μέχρι τον Οκτώβριο. Θερμότερος μήνας είναι ο Απρίλιος και δροσερότερος ο Δεκέμβριος. Ο Απρίλιος έχει και το ρεκόρ της υψηλότερης μέγιστης θερμοκρασίας, με 42,2 °C, και ο Δεκέμβριος της χαμηλότερης ελάχιστης, με 8,3 °C (περίοδος των ετών 1981-2010). Η μέση ετήσια βροχόπτωση ανέρχεται σε 1.071 χιλιοστόμετρα (mm) και βροχερότερος μήνας είναι με διαφορά ο Σεπτέμβριος, με 228,3 mm.

Οικονομία
---------

Ομοίωμα του Πύργου του Άιφελ μέσα στο εμπορικό κέντρο «Terminal 21»
Η οικονομία της Κοράτ βασίζεται παραδοσιακά στη γεωργία της περιοχής. Είναι γνωστό κέντρο για τη συσκευασία και μεταποίηση της παραγωγής ρυζιού, ταπιόκας και ζάχαρης της Ισάν, μιας περιφέρειας που παράγει το μισό της παραγωγής της χώρας σε αυτά τα προϊόντα. Η Κοράτ είναι επίσης η μία από τις δύο πόλεις στην Ταϊλάνδη όπου κατασκευάζονται σκληροί δίσκοι υπολογιστών, από την εταιρεία Seagate Technology, η οποία απασχολεί 12100 ανθρώπους στην Κοράτ.

Η Κοράτ έχει καταστεί ο βασικός εμπορικός κόμβος όχι μόνο της Ισάν, αλλά και για τα γειτονικά κράτη Καμπότζη και Λάος. Οι τρείς μεγαλύτερες αλυσίδες πολυκαταστημάτων της Ταϊλάνδης έχουν όλες τους επενδύσει σε μεγάλα υποκαταστήματα στην πόλη, που παρέχει 1 εκατομμύριο τετραγωνικά μέτρα εμπορικών χώρων λιανικής.

Εκπαίδευση
----------

Στη μητροπολιτική περιοχή της Νακόν Ρατσασίμα υπάρχουν τέσσερα πανεπιστήμια:

* Το Πανεπιστήμιο Τεχνολογίας Σουραναρή
* Το Πανεπιστήμιο Νακόν Ρατσασίμα Ρατζαμπάτ
* Το Πανεπιστήμιο Τεχνολογίας Ρατζαμανγκάλα του Ισάν
* Το Πανεπιστήμιο Βονγκτσαβαλιτκούλ

Αθλητισμός
----------

Το «Στάδιο των Ογδοηκοστών Γενεθλίων»
Το «Στάδιο των Ογδοηκοστών Γενεθλίων» είναι το βασικό στάδιο στην πόλη, εγκαινιασμένο προς τιμή των γενεθλίων του Βασιλιά Πουμιπόν Αντουνιαντέτ, την 5η Δεκεμβρίου 2007, οπότε και χρησιμοποιήθηκε για τους Αγώνες Νοτιοανατολικής Ασίας του έτους εκείνου. Σήμερα είναι η έδρα της επαγγελματικής ποδοσφαιρικής ομάδας Νακόν Ρατσασίμα FC, που αγωνίζεται στο ανώτατο πρωτάθλημα ποδοσφαίρου της χώρας. Βρίσκεται στα νοτιοδυτικά της πόλεως και έχει 20 χιλιάδες θέσεις, όλες με καθίσματα.

Η Νακόν Ρατσασίμα έχει δημιουργήσει και μια παράδοση στην πετοσφαίριση (βόλεϊ), ως η έδρα της 4 φορές πρωταθλήτριας στο ανώτατο πρωτάθλημα ανδρών και τρις πρωταθλήτριας στο ανώτατο πρωτάθλημα γυναικών «Νακόν Ρατσασίμα The Mall VC».

Παραπομπές
----------

1. ↑  Department of Provincial Administration. stat.dopa.go.th/stat/statnew/statTDD/views/showZoneData.php?rcode=3099&statType=1&year=57.
2. ↑  «Department of Provincial Administration, Ministry of Interior, Royal Thai Government. 16 Αυγούστου 2010». Αρχειοθετήθηκε από το πρωτότυπο στις 17 Ιουνίου 2010. Ανακτήθηκε στις 12 Φεβρουαρίου 2020.
3. ↑  Chandler, David P.· Roff, William R.· Smail, John R.W.· Steinberg, David Joel· Taylor, Robert H.· Woodside, Alexander & Wyatt, David K. (1987) [1971]. «13 Siam, 1767–1868». Στο: David, Steinberg. *In search of south-east Asia* (αναθεωρημένη έκδοση). Honolulu: University of Hawaii Press. σελίδες 113-117. ISBN 0-8248-1110-0. OCLC 500095794. Lay summary (8 Ιανουαρίου 2008).
4. ↑  «Court orders five to pay Bt152 million compensation for Korat Hotel collapse». *The Nation*. 7 Μαρτίου 2009. Αρχειοθετήθηκε από το πρωτότυπο στις 2013-03-30.. Ανακτήθηκε στις 9 Μαΐου 2015.
5. ↑  «Thai soldier kills 'many' in shooting rampage». BBC. 8 February 2020. .
6. ↑
7. 1 2  Janssen, Peter (2 Νοεμβρίου 2016). «Thailand takes a long-term gamble on Isaan region». *Nikkei Asian Review*.. Ανακτήθηκε στις 3 Νοεμβρίου 2016.
8. ↑  Temphairojana, Pairat (2015-02-10). «Seagate to invest $470 mln in Thailand over next 5 years». Reuters.. Ανακτήθηκε στις 3 Νοεμβρίου 2016.

Εξωτερικοί σύνδεσμοι
--------------------

* Πολυμέσα σχετικά με το θέμα  Nakhon Ratchasima στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 2316159156318012180000
* GND: 4620463-5
* SUDOC: 16557528X

 |

 |